ଶିକ୍ଷା ନିୟମ ବାଟବଣା; ୧୨ ପିଲାଙ୍କୁ ୩ ଶିକ୍ଷକ\nବନ୍ତଳା,୨୨।୧୨(ଡି.ଏନ.ଏ.)- ଅନୁଗୋଳ ଶିକ୍ଷା ଜିଲାରେ ଶିକ୍ଷା ନିୟମ ବାଟବଣା ହୋଇଛି। ପିଲାସ\nଶିକ୍ଷା ନିୟମ ବାଟବଣା; ୧୨ ପିଲାଙ୍କୁ ୩ ଶିକ୍ଷକ\t December 23rd, 00:00 AM December 23rd, 00:00 AM\nବନ୍ତଳା,୨୨।୧୨(ଡି.ଏନ.ଏ.)- ଅନୁଗୋଳ ଶିକ୍ଷା ଜିଲାରେ ଶିକ୍ଷା ନିୟମ ବାଟବଣା ହୋଇଛି। ପିଲାସଂଖ୍ୟା ଅନୁଯାୟୀ ଯେଉଁ ସ୍କୁଲରେ ଅଧିକ ଶିକ୍ଷକଙ୍କ ଆବଶ୍ୟକତା ରହିଛି, ସେଠାରେ ନିଯୁକ୍ତି ଦିଆଯାଉ ନାହିଁ। ବିଶେଷକରି ଗ୍ରାମାଞ୍ଚଳକୁ ଉପେକ୍ଷା କରାଯାଉଥିବା ବେଳେ ସହରାଞ୍ଚଳ ସ୍କୁଲରେ ବହୁ ଶିକ୍ଷକଙ୍କ ପ୍ରତି ବିଭାଗୀୟ ଅଧିକାରୀ ଅନୁକମ୍ପା ଦେଖାଇ ନିଯୁକ୍ତି ଦେଉଥିବା ଅଭିଯୋଗ ହେଉଛି। ବଦଳି ତତ୍ତ୍ୱାବଧାରଙ୍କ ଏପରି ଅଜବ ନୀତିର ଏକ ଉଦାହରଣ ହେଲା ଗୀତାଗ୍ରାମ ପ୍ରାଥମିକ ବିଦ୍ୟାଳୟ। ଏଠାରେ ମାତ୍ର ୧୨ଜଣ ଛାତ୍ରୀଛାତ୍ରଙ୍କ ପାଇଁ ୩ଜଣ ଶିକ୍ଷୟିତ୍ରୀ ଶିକ୍ଷକଙ୍କୁ ଦାୟିତ୍ୱରେ ରଖାଯାଇଛି।\nଅନୁଗୋଳ ବ୍ଲକ ଶିକ୍ଷା ଅଧିକାରୀଙ୍କ ଅଧୀନରେ ଅନୁଗୋଳ ବ୍ଲକ ଓ ପୌରାଞ୍ଚଳ ରହିଛି। ବ୍ଲକ ଅଞ୍ଚଳରେ ମୋଟ୍ ୧୧୭ଟି ପ୍ରାଥମିକ ଓ ୭୩ ଉଚ୍ଚ ପ୍ରାଥମିକ ବିଦ୍ୟାଳୟ ଅଛି। ସେହିପରି ପୌରାଞ୍ଚଳରେ ୧୧ଟି ପ୍ରାଥମିକ ବିଦ୍ୟାଳୟ ଓ ୬ଟି ଉଚ୍ଚ ପ୍ରାଥମିକ ବିଦ୍ୟାଳୟ ରହିଛି। ସରକାରୀ ନିୟମ ଅନୁଯାୟୀ ପ୍ରାଥମିକ ବିଦ୍ୟାଳୟରେ ୩୦ ପିଲାରେ ଜଣେ ଶିକ୍ଷକ ଓ ଉଚ୍ଚ ପ୍ରାଥମିକ ବିଦ୍ୟାଳୟରେ ୩୫ ପିଲାରେ ଜଣେ ଶିକ୍ଷକ ନିଯୁକ୍ତି ହେବେ। ତେବେ ଯେଉଁ ସ୍କୁଲରେ ୩୦ରୁ କମ୍ ଛାତ୍ରୀଛାତ୍ର ପଢ଼ୁଥିବେ ସେକ୍ଷେତ୍ରରେ ଉକ୍ତ ବିଦ୍ୟାଳୟରେ ୨ଜଣ ଶିକ୍ଷକ ନିଯୁକ୍ତି ହୋଇପାରିବେ। କିନ୍ତୁ ଅନୁଗୋଳ ଶିକ୍ଷାଧିକାରୀଙ୍କ ଅଧୀନରେ ଥିବା ସ୍କୁଲଗୁଡ଼ିକରେ ଉକ୍ତ ନିୟମ ବହିର୍ଭୂତ କାର୍ଯ୍ୟ କରାଯାଉଛି। ୨୦୧୭ ନଭେମ୍ବର ୧ ଟିଚର ପୋଜିସନ ଅନୁଯାୟୀ, ପୌରାଞ୍ଚଳର ଗୀତାଗ୍ରାମ ପ୍ରାଥମିକ ବିଦ୍ୟାଳୟରେ ପ୍ରଥମରୁ ୫ମ ଶ୍ରେଣୀରେ ମାତ୍ର ୧୨ଜଣ ଛାତ୍ରୀଛାତ୍ର ଅଛନ୍ତି। କିନ୍ତୁ ଏମାନଙ୍କ ପାଇଁ ସେଠାରେ ୩ଜଣ ଶିକ୍ଷକଙ୍କୁ କର୍ତ୍ତୃପକ୍ଷ ନିଯୁକ୍ତି ଦେଇଛନ୍ତି। ସେହିପରି ଖଲାରୀ ପଞ୍ଚାୟତ ଗଡ଼ପଦାସାହି ପ୍ରାଥମିକ ବିଦ୍ୟାଳୟରେ ୧୭ଜଣ ପିଲା ପଢ଼ୁଥିବା ବେଳେ ୩ଜଣ ଶିକ୍ଷୟିତ୍ରୀଶିକ୍ଷକ ନିଯୁକ୍ତି ହୋଇଛନ୍ତି। ଅମଲାପଡ଼ା ପ୍ରାଥମିକ ବିଦ୍ୟାଳୟର ୪୧ ଛାତ୍ରୀଛାତ୍ରଙ୍କ ପାଇଁ ୩, ଶିଳ୍ପାଞ୍ଚଳ ପ୍ରାଥମିକ ବିଦ୍ୟାଳୟରେ ୧୨୯ ପିଲାଙ୍କ ପାଇଁ ୬ଜଣ, ମାଟିଆସାହି ପ୍ରାଥମିକ ବିଦ୍ୟାଳୟରେ ୩୮ ପିଲାଙ୍କୁ ପଢ଼ାଇବାକୁ ୩ ଶିକ୍ଷୟିତ୍ରୀଶିକ୍ଷକ, ଟାଉନ ଉର୍ଦ୍ଦୁ ପ୍ରାଥମିକ ବିଦ୍ୟାଳୟରେ ୧୯ ଛାତ୍ରୀଛାତ୍ରଙ୍କ ପାଇଁ ୩ ଜଣ, ବଣିଆବାହାଳ ପ୍ରାଥମିକ ବିଦ୍ୟାଳୟରେ ୫୯ ପିଲାଙ୍କ ପାଇଁ ୩ ଶିକ୍ଷକ ନିଯୁକ୍ତି ହୋଇଛନ୍ତି। ଏହାଛଡ଼ା ଉତ୍ତରପଡ଼ା ନୋଡାଲ ୟୁପି ସ୍କୁଲରେ ୫୮୧ ଛାତ୍ରୀଛାତ୍ର ଥିବାବେଳେ ୧୮ ଜଣ ଶିକ୍ଷୟିତ୍ରୀଶିକ୍ଷକ ଅଛନ୍ତି। ଶିକ୍ଷକପଡ଼ା ୟୁପି ସ୍କୁଲରେ ୧୪୪ ପିଲାଙ୍କୁ ୭ଜଣ, କଲେଜପଡ଼ା ୟୁପି ସ୍କୁଲରେ ୨୬୦ ଛାତ୍ରୀଛାତ୍ରଙ୍କ ପାଇଁ ୯ ଜଣ, ଲିଙ୍ଗରାଯୋଡ଼ି ୟୁପି ସ୍କୁଲରେ ୮୭ ପିଲାଙ୍କ ପାଇଁ ୪ ଜଣ, ହୁଲୁରୁସିଂହା ୟୁପି ସ୍କୁଲରେ ୩୮୯ ପିଲାଙ୍କ ପାଇଁ ୧୩ଜଣ ଶିକ୍ଷୟିତ୍ରୀଶିକ୍ଷକଙ୍କୁ ଦାୟିତ୍ୱରେ ରଖାଯାଇଛି। କେବଳ ଏତିକି ନୁହେଁ, ସହର ନିକଟରେ ଥିବା ବାଳୁଅକଟା ପଞ୍ଚାୟତ ଶରଧାପୁର ୟୁପି ସ୍କୁଲରେ ମଧ୍ୟ ୧୭୦ ପିଲାଙ୍କ ପାଇଁ ୮ଜଣ ଶିକ୍ଷକ ଅଛନ୍ତି। ଗୋଡ଼ିସାହି ପ୍ରକଳ୍ପ ଉଚ୍ଚ ପ୍ରାଥମିକ ବିଦ୍ୟାଳୟରେ ୧୩୭ ପିଲାରେ ୬ଜଣ ଶିକ୍ଷକ, କାଙ୍ଗୁଲା ନୋଡାଲ ୟୁପି ସ୍କୁଲରେ ୧୬୧ ପିଲାରେ ୭ଜଣ ଶିକ୍ଷକ ଓ ପଞ୍ଚମହଲା ପ୍ରକଳ୍ପ ଉଚ୍ଚ ପ୍ରାଥମିକ ବିଦ୍ୟାଳୟରେ ୨୦୨ ପିଲାଙ୍କ ପାଇଁ ୭ଜଣ ଶିକ୍ଷକ ଥିବା ଜଣାପଡ଼ିଛି।\nପୌରାଞ୍ଚଳରେ ଥିବା ଅଧିକାଂଶ ସ୍କୁଲରେ ଏପରି ଆବଶ୍ୟକତାଠାରୁ ଅଧିକ ଶିକ୍ଷୟିତ୍ରୀଶିକ୍ଷକ ନିଯୁକ୍ତ ହୋଇଥିବା ବେଳେ ଗ୍ରାମାଞ୍ଚଳ ବିଦ୍ୟାଳୟଗୁଡ଼ିକରେ ପିଲା ସଂଖ୍ୟା ଅନୁଯାୟୀ ବହୁ କମ୍ ଶିକ୍ଷକ ଅଛନ୍ତି। ବାରଗୌଣିଆ ପଞ୍ଚାୟତ କୁମ୍ଭାରସାହି ପ୍ରାଥମିକ ବିଦ୍ୟାଳୟରେ ୯ଜଣ ପିଲା ପାଇଁ ଜଣେ ଶିକ୍ଷକ, ପୁରୁଣାକୋଟ ଗୋପାଳପୁର ପ୍ରାଥମିକ ବିଦ୍ୟାଳୟରେ ୪୨ ପିଲା ପାଇଁ ଜଣେ ଶିକ୍ଷକ, ସାଲର ପ୍ରାଥମିକ ବିଦ୍ୟାଳୟରେ ୧୭ ପିଲା ପାଇଁ ଜଣେ, ପଣ୍ଡପୁର ପ୍ରାଥମିକ ବିଦ୍ୟାଳୟରେ ୪୭ ପିଲା ପାଇଁ ଜଣେ, ତଳସିରା ପ୍ରାଥମିକ ବିଦ୍ୟାଳୟରେ ୫୦ ପିଲା ପାଇଁ ଜଣେ, ଅସନବାହାଳ ପ୍ରାଥମିକ ବିଦ୍ୟାଳୟରେ ୮ ପିଲା ପାଇଁ ଜଣେ, ଭଗତପୁର ପ୍ରାଥମିକ ବିଦ୍ୟାଳୟରେ ୫୦ ପିଲା ପାଇଁ ଜଣେ, କନ୍ତମେଘ ପ୍ରାଥମିକ ବିଦ୍ୟାଳୟରେ ୪୪ ପିଲା ପାଇଁ ଜଣେ, କମାରପଶି ପ୍ରାଥମିକ ବିଦ୍ୟାଳୟରେ ୩୨ ପିଲା ପାଇଁ ଜଣେ, ନୂଆକ୍ଷେତା ପ୍ରାଥମିକ ବିଦ୍ୟାଳୟରେ ୮୪ ପିଲା ପାଇଁ ୨ଜଣ ଶିକ୍ଷକ ଅଛନ୍ତି।\nଶିକ୍ଷା ବିଭାଗ ଓ ଜିଲା ପ୍ରଶାସନର ଏଭଳି ବିଚିତ୍ର ନୀତି ଯୋଗୁ ଜିଲାରେ ଶିକ୍ଷା ବ୍ୟବସ୍ଥା ଉପରେ ପ୍ରଶ୍ନବାଚୀ ସୃଷ୍ଟି ହୋଇଛି। ଅନ୍ୟପକ୍ଷରେ ଯେଉଁସବୁ ସ୍କୁଲରେ ଅଧିକ ଶିକ୍ଷକ ଅଛନ୍ତି, ସେଠାରେ ଶିକ୍ଷକମାନେ ବେଆଇନ ଭାବେ ପାଳିକରି ଛୁଟିରେ ରହିଯାଉଥିବା ଅଭିଯୋଗ ହେଉଛି। ବୁଧବାର ଗୀତାଗ୍ରାମ ପ୍ରାଥମିକ ବିଦ୍ୟାଳୟ ଓ ଗଡ଼ପଦାସାହି ପ୍ରାଥମିକ ବିଦ୍ୟାଳୟରେ ଜଣେ ଲେଖାଏଁ ଶିକ୍ଷକ ଅନୁପସ୍ଥିତ ଥିବା କୁହାଯାଉଛି। ଏ ବିଷୟରେ ବ୍ଲକ ଶିକ୍ଷା ଅଧିକାରୀ ତଥା ଜିଲା ପ୍ରକଳ୍ପ ନିର୍ଦ୍ଦେଶକ(ଡିପିସି) ନିରଞ୍ଜନ ସାହୁଙ୍କୁ ଯୋଗାଯୋଗ କରାଯାଇଥିଲା। ସେ କହିଥିଲେ, ଅଫିସକୁ ଆସିଲେ ବୁଝାଇ ଦେଇପାରିବି। ଫୋନ୍ରେ କହିପାରିବି ନାହିଁ। ସେହିପରି ଜିଲାପାଳ ଅନିଲ କୁମାର ସାମଲ କହିଛନ୍ତି, ମିଟିଂରେ ବ୍ୟସ୍ତ ଅଛି। ଅଫିସକୁ ଆସିଲେ ବୁଝିକରି କହିବି। ତେବେ ଡିପିସିଙ୍କଠାରୁ ବୁଝି ନିଅନ୍ତୁ ବୋଲି ଜିଲାପାଳ କହିଲେ। ଜିଲା ଶିକ୍ଷା ଅଧିକାରୀ ସଚିଦାନନ୍ଦ ବେହେରାଙ୍କୁ ନଂ. ୯୪୩୭୧୨୬୭୫୭ରେ ବାରମ୍ବାର ଯୋଗାଯୋଗ କରାଯାଇଥିଲେ ବି ସେ ଫୋନ ଉଠାଇ ନ ଥିବାରୁ ମତାମତ ମିଳିପାରି ନାହିଁ।
